b'\n_START_ARTICLE_\nPeter Motzfeldt\n_START_SECTION_\nBakgrunn\n_START_PARAGRAPH_\nMotzfeldt var s\xc3\xb8nn av infanterikaptein Ulrik Anton Motzfeldt og Andrea Birgitte f\xc3\xb8dt Bull. Da faren d\xc3\xb8de i 1783 satt moren igjen i sm\xc3\xa5 k\xc3\xa5r. Peter Motzfeldt kom da i huset hos sin onkel major Jacob Motzfeldt som var far til hans fetter Frederik Motzfeldt, hvor han vokste opp. I 1792 kom han inn ved Artilleriakademiet i K\xc3\xb8benhavn og ble sekondl\xc3\xb8ytnant i artilleriet med stasjon i Fredrikstad i 1796. Derfra ble han sendt som premierl\xc3\xb8ytnant til St. Thomas i Dansk Vestindia._NEWLINE_Her tilbragte han fem \xc3\xa5r, inntil engelskmennene erobret kolonien og han ble f\xc3\xb8rt i krigsfangenskap til Reading. Han ble utvekslet og kom tilbake til Norge i april 1809. Her ble han sjef for en artilleriavdeling i Bergen, hvor sorenskriver Wilhelm Frimann Koren Christie var en av hans venner. Sammen med ham var han medlem i den litter\xc3\xa6re klubben \xc2\xabQuodlibet\xc2\xbb.\n_START_SECTION_\nRiksforsamlingen\n_START_PARAGRAPH_\nI 1814 ble han valgt til en av Bergens representanter ved Riksforsamlingen, men ettersom han samtidig ble valgt ogs\xc3\xa5 av artillerikorpset, inntr\xc3\xa5dte han etter Christian Frederiks r\xc3\xa5d som korpsets representant. _NEWLINE_I forsamlingen inntok han en fremtredende plass som en av lederne for selvstendighetspartiet og viste seg som en ivrig tilhenger av Christian Frederik og motstander av unionen med Sverige. Som medlem av konstitusjonskomiteen tok han vesentlig del i grunnlovsarbeidet og var en av forsamlingens mest virksomme talere. Ved grunnlovens vedtagelse og kongevalget 17. mai var han forsamlingens visepresident._NEWLINE_Hans fetter Frederik Motzfeldt m\xc3\xb8tte som representant for Molde by.\n_START_SECTION_\nEtter Riksforsamlingen\n_START_PARAGRAPH_\nEtter oppl\xc3\xb8singen av riksforsamlingen vendte han tilbake til Bergen. Han m\xc3\xb8tte s\xc3\xa5 igjen som representant for Bergen ved det overordentlige storting i oktober-november 1814. De fire bergenserne stemte da imot unionen med Sverige, men Motzfeldt ble likevel medlem av komit\xc3\xa9en som skulle forhandle med de svenske kongelige kommiss\xc3\xa6rene._NEWLINE_Etter valget av Karl II gikk Motzfeldt inn i den nye regjeringen 18. november. Han ble f\xc3\xb8rst medlem av statsr\xc3\xa5dsavdelingen i Stockholm sammen med Christian Krohg. Da det f\xc3\xb8rste ordentlige storting kom sammen i Christiania 1. juli 1815, tr\xc3\xa5dte han ut av statsr\xc3\xa5dsavdelingen og vendte tilbake til Norge, kanskje fordi Karl Johan \xc3\xb8nsket at han skulle p\xc3\xa5virke stemningen til fordel for forslaget til riksakt._NEWLINE_Motzfeldt reiste imidlertid videre til Bergen av helbredshensyn. F\xc3\xb8rst 4. mai 1816 tr\xc3\xa5dte han inn i den norske regjering og overtok Arm\xc3\xa9departementet. I denne posisjonen ble det hans f\xc3\xb8rste oppgave \xc3\xa5 gjennomf\xc3\xb8re en lov om h\xc3\xa6rens innskrenkning. I 1818\xe2\x80\x9319 var han igjen medlem av statsr\xc3\xa5dsavdelingen i Stockholm, hvor han senere gjorde tjeneste enda fire ganger. 1822 overtok han det nye Revisjonsdepartementet, og i 1825 var han under et opphold i Stockholm medlem av komiteen som forberedte Mellomriksloven av 1827._NEWLINE_P\xc3\xa5 grunn av et kj\xc3\xb8ligere forhold til Karl Johan \xc3\xb8nsket Motzfeldt seg etter hvert bort fra statsr\xc3\xa5dsposten, men det varte lenge innen han fikk \xc3\xb8nsket oppfylt. F\xc3\xb8rst i 1837, da s\xc3\xb8nnen Ulrik Anton Motzfeldt ble tilsidesatt av kongen i forbindelse med en professortittel ved universitetet, ba han om avskjed. Han ble s\xc3\xa5 formann i den f\xc3\xb8rste Unionskomite 1839, men tr\xc3\xa5dte ut 1840. _NEWLINE_Da Karl Johan var i Norge i 1838/39 ble Motzfeldt tildelt Serafimerordenen._NEWLINE_Resten av sitt liv levde han tilbaketrukket som privatmann i Christiania. Han var blitt gift i 1804 p\xc3\xa5 St. Thomas med Erneste Birgitte Margrethe Stenersen._NEWLINE_I 1814 bodde Motzfeldt i \xc3\x98vregaten 39 i Bergen. Huset best\xc3\xa5r fortsatt, men med noe endret eksteri\xc3\xb8r._NEWLINE_Motzfeldt er gravlagt p\xc3\xa5 V\xc3\xa5r Frelsers gravlund i Oslo.'